རྣམ་རྒྱལ་གཟུངས་ཆེན་སོགས་བོན་གྱི་ལོ་རྒྱུས་ཡིག་ཆ་ལྟར་ན་ཞུང་དང་རྒྱུང་དང་ཁྱུང་ཞེས་པ་རྣམས་བརྡ་འགྱུར་བ་མ་གཏོགས་དོན་གཅིག་ཡིན་པར་ཤེས་ཐུབ་པ།དཔེར་ན་ཁྱུང་གི་ལུང་པར་ཡོད་པའི་གནའ་མཁར་ལ་ཁྱུང་ལུང་དངུལ་མཁར་ཞེས་པ་ལྟ་བུའོ།།དེའང་དུས་རབས་བཅུ་པའི་དཀྱིལ་ཙམ་ལ་བཙན་པོ་གླང་དར་མའི་གདུང་རྒྱུད་བཀྲ་ཤིས་བརྩེགས་པའི་སྲས་དཔལ་ལྡེ།འོད་ལྡེ།སྐྱིད་ལྡེ་གསུམ་མངའ་རིས་སུ་གནས་སྤོར་ཏེ་ད་ལྟ་མངའ་རིས་དང་བྲུ་ཤ་སོགས་ཡུལ་གྲུ་སྟོད་སྨད་ཀུན་ལ་དབང་བསྒྱུར་བས་མངའ་རིས་སྐོར་གསུམ་ཞེས་གྲགས་མོད།དེའི་སྔོན་དུ་ཡུལ་གྲུ་འདི་དག་ལ་ཞང་ཞུང་ངམ་ཁྱུང་གི་ལུང་པ་ཞེས་འབོད་ཀྱིན་ཡོད།དུས་རབས་བཅུ་གཉིས་པའི་སྐབས་ཀྱི་གཏེར་ཆོས་མ་རྒྱུད་ལས།ཞང་ཞུང་ལ་སྒོ་ཕུགས་བར་གསུམ་ཡོད།ཞང་ཞུང་སྒོ་བ་ཁྱུང་ལུང་དངུལ་མཁར་དང་།བར་བ་རྒྱལ་མཁར་བ་ཆོད།ཕུགས་པ་སྟག་གཟིག་འོལ་མོ་ལུང་རིངས་ལ་ངོས་བཟུང་ཡོད།སངས་སི་ཏའི་སྐད་ཅེས་པའང་ཞང་ཞུང་བར་བའམ་རྒྱལ་མཁར་བ་ཆོད་ཀྱི་སྐད་ཡིན་པར་བཤད།རྒྱལ་མཁར་བ་ཆོད་ནི་རྒྱལ་གཤེན་མི་ལུས་བསམ་ལེགས་ཀྱིས་བཞེངས་པའི་གནའ་བོའི་མཁར་ཞིག་ཡིན་ཞིང་།འོལ་མོ་ལུང་རིངས་ཀྱང་ད་ལྟ་ཅེ་ཨར་ཅེ་ཐུཕྱོགས་སུ་ངོས་འཛིན་གནངས་འདུག་པས།རྒྱལ་མཁར་བ་ཆོད་ཀྱང་ཕལ་ཆེར་ཨུ་རྒྱན་ཟེར་བ་དེ་ལ་ངོས་བཟུང་ན་ཆོག་གམ་སྙམ།མཁན་ཉི་མ་བསྟན་འཛིན་གྱི་རྣམ་ཐར་ལས།ཞང་ཞུང་ཕུག་པ་རྒྱལ་མཁར་བ་ཆོད།ཞང་ཞུང་བར་བ་ཁྱུང་ལུང་དངུལ་མཁར།སྒོ་བ་ཁྱུང་པོ་རི་རྩེ་དྲུག་གཙོས་པའི་ཧོར་ཁྱུང་གི་ས་རྣམས་ཡིན།